Anlæggelsen og den senere vedligeholdelse af en ny Limfjordsforbindelse over Egholm vil belaste miljøet med adskillige tusinde tons CO2. Men præcis hvor stor udledningen bliver, har der været flere - og ganske forskellige - bud på. I en af dé rapporter, der i februar 2021 udgjorde den seneste VVM-redegørelse for projektet, kunne man læse, hvor meget kuldioxid der skønnedes at ville blive ledt ud i atmosfæren. Beregningen dækker dels etableringen af den 20 kilometer lange motorvej, dels driften af den i 50 år. Vejdirektoratet når her frem til, at dette i alt vil medføre, at der udledes 270.455 tons CO2, svarende til, oplyses det, den årlige udledning fra 18.700 husstande. Man skal lede lidt efter tallet. Men det findes på side 416 i miljøkonsekvens-rapporten. Året før havde Vejdirektoratet imidlertid beregnet belastningen til 145.000 tons CO2, fremgår det af dokumener, som fagbladet Ingeniøren nu har fået aktindsigt i. Senere - i foråret 2021, altså efter offentliggørelsen af VVM-redegørelsen - opdaterede man tallet og nåede nu frem til 292.800 ton. Man pointerede dog, at man i sidstnævnte tilfælde havde benyttet en ny udgave af den såkaldte landstrafikmodel, der endnu ikke var endeligt kvalitetssikret, og at man var nået frem til tallet på 292.800 ton "med en forsimplet metode". Til sammenligning kan nævnes, at et andet vejprojekt, der var i spil (og siden også blev en del af forliget om infrastruktur), nemlig udbygningen af vejen mellem Aalbæk og Skagen, ifølge samme notat ville forårsage udledning af 15.400 tons CO2 i anlægsfasen. Da regeringen 8. april 2021 præsenterede sit udspil til en ny infrastryktur-aftale, var alle tal for skønnet CO2-udledning imidlertid væk. Transportordførere for flere partier på Christiansborg  efterlyste under de efterfølgende forhandlinger tal for netop CO2-udledningen, mens anlægsarbejdet stod på, men fik at vide, at disse ikke fandtes. Nu - efter at flere mediers aktindsigt har vist, at der rent faktisk var lavet beregninger, men at de blev holdt ude af det endelige udspil - forklarer transportminister Benny Engelbrecht (S), at tallene nok fandtes, men ikke blev vurderet til at være tilstrækkeligt sikre. At Vejdirektoratet inden for mindre end et år for Egholm-forbindelsen når frem til, at udledningen kunne være 145.000 tons, siden 270.455 tons og endelig 292.800 ton, indikerer mildt sagt, at beregningsmetoderne ikke forekommer ganske nagelfaste. Når transportministeren lige nu på Christiansborg beskydes fra både venstre og højre, skyldes det, at han - i strid med virkeligheden - angiveligt har sagt under forhandlingerne, at beregningerne slet ikke fandtes. Ukendte konsekvenser Hvilke konsekvenser, dét kan få for ministeren, er p.t. uafklaret - Benny Engelbrecht er kaldt i hastesamråd på torsdag.. Om kritikken OGSÅ kan få konsekvenser for infrastrukturaftalen og dens indhold, er en anden sag. Det afhænger af, om det brede flertal i Folketinget, der indgik aftalen, kan og vil leve med, at der i en politisk aftale anno 2021 er uklarhed om noget så centralt som CO2-påvirkningen. I Nordjylland vejrer modstanderne af Egholm-forbindelsen, som langt fra har opgivet at forhindre projektet, helt forståeligt morgenluft. De kan med rette rejse spørgsmålet, om den opdaterede VVM-redegørelse - det dokument, hele beslutningsprocessen baseres på - lever op til sit navn, Vurdering af Virkninger på Miljøet, når regeringen selv skønner, at det anførte tal for CO2-udledning er så usikkert, at man ikke vil lægge navn til det i et politisk udspil. I forhold til netop Egholm-forbindelsen gør det imidlertid ikke  den store forskel, at Enhedslisten og SF råber højt og truer med at vælte ministeren. For Enhedslisten står uden for forligets vej-del, og SF er ikke en del af forligskredsen bag Limfjordsforbindelsen. Det afgørende er derfor, om de blå aftalepartier, regeringen og Radikale Venstre vil lade usikkerheden om klima-påvirkningen spænde ben for et projekt, mange af partierne har haft højt på ønskesedlen. Især for den radikale folketingsgruppe er Egholm-forbindelsen en ømtålelig sag. For partiet er med i aftalen om forbindelsen, men de radikale i Nordjylland er imod den! Dette har i forbindelse med høringen om lovforslaget - der er varslet fremsat i Folketinget i denne måned - fået en række nordjyske modstandere af Egholmforbindelsen til at opfordre den radikale folketingsgruppe til at trække støtten. I enslydende svar (sendt før afsløringen af, at CO2-tallene fandtes) til flere af kritikerne skriver Christian Lautrup Ytting på vegne af partiets såkaldte dialogteam, at Radikale Venstre fortsat står bag "den valgte linjeføring". Folketingsgruppen mener, "at det er godt, at Nordjylland i fremtiden vil blive bedre forbundet til resten af Danmark med endnu en forbindelse over Limfjorden. Dette vil øge mobilitet i området og give privatpersoner som virksomheder en bedre forbindelse til omverdenen". Endelig slås det fast, at folketingsgruppen har "tiltro til Vejdirektoratets anbefaling og processen, der har ledt til den seneste aftale". I en kommentar til dette på Facebook skriver den nyvalgte radikale rådmand i Aalborg, Jes Lunde: "Jeg kan forsikre, at vi gør ALT for at overtale folketingsgruppen til at ændre holdning. Med den ambitiøse klimapolitik, Radikale Venstre står for, vil det være helt forkert at stemme for Egholm-motorvejen!" Torsdagen afgør formentlig, om transportministeren redder sig i land. Først derefter vil det vise sig, om de tilbageholdte tal får konsekvenser for infrastruktur-aftalen, herunder en ny fjordforbindelse - og i givet fald hvilke.

Opsummering:
Transportminister Benny Engelbrecht (S) tilbageholdt over for partierne på Christiansborg oplysninger om, hvor megen CO2 der ledes ud i atmosfæren ved at anlægge eksempelvis en Limfjordsforbindelse over Egholm. Men oplysningen står sort på hvidt i VVM-redegørelsen for projektet.